b'\n_START_ARTICLE_\nPyh\xc3\xa4n Henrikin legenda\n_START_PARAGRAPH_\nPyh\xc3\xa4n Henrikin legenda (lat. Legenda sancti Henrici) on keskiajalla Turun hiippakunnassa laadittu pyhimyslegenda. Piispa Henrikin kanonisoinnissa k\xc3\xa4ytetty legenda k\xc3\xa4sitt\xc3\xa4\xc3\xa4 selostuksia piispan el\xc3\xa4m\xc3\xa4st\xc3\xa4 ja ihmeteoista. Se on laadittu noin vuosina 1270\xe2\x80\x931290, yli sata vuotta piispa Henrikin oletetun kuoleman j\xc3\xa4lkeen._NEWLINE_Legendan mukaan Pyh\xc3\xa4 Henrik seurasi kuningas Eerik Pyh\xc3\xa4\xc3\xa4 t\xc3\xa4m\xc3\xa4n ristiretkelle Varsinais-Suomeen aikaisintaan vuonna 1155 ja j\xc3\xa4i maahan saarnaamaan, kastamaan ja j\xc3\xa4rjest\xc3\xa4m\xc3\xa4\xc3\xa4n kirkollisia oloja. H\xc3\xa4nen saarnamatkansa ulottuivat kansanperinteiden mukaan Kokem\xc3\xa4elle saakka. Pyh\xc3\xa4 Henrik ei ollut ensimm\xc3\xa4inen kristinuskon julistaja n\xc3\xa4ill\xc3\xa4 seuduilla, mutta kirkollisen j\xc3\xa4rjestyksen luomisen on katsottu alkaneen h\xc3\xa4nen toiminnastaan. Pyh\xc3\xa4n Henrikin surmasi jo seuraavana talvena murhamies, jonka nime\xc3\xa4 legenda ei mainitse. Legenda kuvaa Pyh\xc3\xa4n Henrikin kuoleman seuraavasti:_NEWLINE__NEWLINE_\xc2\xbbMutta kun h\xc3\xa4n viisaudella ja uutteruudella ahkeroitsi Suomen kirkon perustamista ja vahvistamista, tapahtui, ett\xc3\xa4 h\xc3\xa4n tahtoi rangaista kirkkokurilla er\xc3\xa4st\xc3\xa4 miehentappajaa teon kauheuden t\xc3\xa4hden, jotta ei liian helppo anteeksisaanti yh\xc3\xa4 yllytt\xc3\xa4isi rikoksiin. Mainittua autuuden apukeinoa tuo onneton verenvikainen halveksi ja lis\xc3\xa4si vain lopullista tuomiotaan, vihaa pit\xc3\xa4en sille, joka h\xc3\xa4nt\xc3\xa4 terveellisesti ojensi. Niinp\xc3\xa4 kelvoton karkasi oikeudenpit\xc3\xa4j\xc3\xa4n ja h\xc3\xa4nen oman autuutensa innostelijan kimppuun, jonka julmasti surmasi. Niin kaatui Jumalan palvelija oikean asian puolesta ja astui kunniakas voitonpalmu k\xc3\xa4dess\xc3\xa4 Jerusalemin korkeaan temppeliin.\xc2\xbb _NEWLINE_Varhaisin versio Pyh\xc3\xa4n Henrikin legendasta on per\xc3\xa4isin 1200-luvun lopulta, jolloin h\xc3\xa4nen luunsa luultavasti siirrettiin Nousiaisista Turkuun. Uudempi laajennettu versio laadittiin 1400-luvun j\xc3\xa4lkipuoliskolla. Kertomus koostuu yhdeks\xc3\xa4st\xc3\xa4 lyhyest\xc3\xa4 luvusta. Nelj\xc3\xa4 ensimm\xc3\xa4ist\xc3\xa4 k\xc3\xa4sittelee h\xc3\xa4nen el\xc3\xa4m\xc3\xa4\xc3\xa4ns\xc3\xa4 (vita), loput kertovat Henrikiin liittyvist\xc3\xa4 ihmeist\xc3\xa4 (miracula), joita luetellaan yhteens\xc3\xa4 yksitoista._NEWLINE_Pyh\xc3\xa4n Henrikin legenda on yksi kolmesta piispa Henrikin toiminnasta kertovasta l\xc3\xa4hteest\xc3\xa4. Muut ovat 1600-luvulla ensimm\xc3\xa4isen kerran muistiin kirjoitettu Piispa Henrikin surmavirsi sek\xc3\xa4 satakuntalainen ja varsinaissuomalainen kansanperinne. Yksik\xc3\xa4\xc3\xa4n Henrikin aikainen l\xc3\xa4hde ei mainitse piispaa, joten h\xc3\xa4nen olemassaolostaan ei ole t\xc3\xa4ytt\xc3\xa4 varmuutta.\n_START_SECTION_\nVita\n_START_PARAGRAPH_\nEnsimm\xc3\xa4inen lukukappale_NEWLINE_Kuuluisan kuninkaan pyh\xc3\xa4n Erikin hallitessa Ruotsissa johti Upsalan kirkkoa kunnioitettava piispa, Englannista l\xc3\xa4ht\xc3\xb6isin olut autuas Henrik, el\xc3\xa4m\xc3\xa4n pyhyyden vuoksi huomattava ja tapojen kunniallisuudesta maineikas mies. He valaisivat ik\xc3\xa4\xc3\xa4n kuin kaksi suurta valoa tuon maan kansaa yh\xc3\xa4 enemm\xc3\xa4n oikean Jumalan tuntemiseen ja palvelemiseen ja kasvattivat heit\xc3\xa4 siin\xc3\xa4. Mutta pyh\xc3\xa4 kuningas kohteli sis\xc3\xa4isen rakkauden tuntein erinomaista, el\xc3\xa4m\xc3\xa4ns\xc3\xa4, tapojensa ja korkeimman kirkollisen arvonsa vuoksi vaikutusvaltaista piispaa ja kunnioitti h\xc3\xa4nt\xc3\xa4 suuresti h\xc3\xa4nen erikoisen yst\xc3\xa4v\xc3\xa4llisyytens\xc3\xa4 vuoksi. Onnellinen is\xc3\xa4nmaa, jota jumalallinen majesteetti oli sallinut kahden sellaisen johtajan hallita samaan aikaan! Ei ollut sit\xc3\xa4 pelkoa, ett\xc3\xa4 valtakunta h\xc3\xa4vitt\xc3\xa4isi itse\xc3\xa4\xc3\xa4n sis\xc3\xa4isesti jakautuneena, kun kansan johtajat niin yksimielisesti sopivat toimimisesta Jumalan kunniaksi ja alamaisten oikeamieliseksi ja rauhalliseksi hallitsemiseksi._NEWLINE_Toinen lukukappale_NEWLINE_Siihen aikaan rakennettiin Jumalan pelossa kasvavaa kirkkoa, oikaistiin lakeja, joita vanhempi aika oli s\xc3\xa4\xc3\xa4t\xc3\xa4nyt v\xc3\xa4\xc3\xa4rin tai ihmisten nurjamielisyys v\xc3\xa4\xc3\xa4rent\xc3\xa4nyt. Harjoitettiin alamaisten kesken rauhaa ja oikeamielisyytt\xc3\xa4. Raatelevat suden eiv\xc3\xa4t rohjenneet teroittaa myrkyllisi\xc3\xa4 hampaitaan viattomia vastaan, kun kuningas istui valtaistuimellaan ja hajotti katseellaan kaiken pahuuden ja hyv\xc3\xa4 paimen valvoi laumaansa miehuullisesti vartioiden._NEWLINE_Mutta kun Suomen silloin sokea ja julma pakanakansa aiheutti usein Ruotsin asukkaille raskaita vahinkoja, pyh\xc3\xa4 Erik-kuningas otti mukaansa Upsalan kirkosta autuaan Henrikin, kokosi sotajoukon ja suuntasi sotaretken Kristuksen nimen ja oman kansansa vihollisia vastaan. Kun h\xc3\xa4n oli pakottanut n\xc3\xa4m\xc3\xa4 voimallisesti kristinuskoon ja oman valtansa alaisuuteen sek\xc3\xa4 kastanut suuren joukon ja perustanut noille seuduille kirkkoja, h\xc3\xa4n palasi Ruotsiin kunniakkaana voittajana._NEWLINE_Kolmas lukukappale_NEWLINE_Autuas Henrik, joka arveli olevansa ylh\xc3\xa4\xc3\xa4lt\xc3\xa4 m\xc3\xa4\xc3\xa4r\xc3\xa4tty Herran viinitarhan hoitajaksi ja vartijaksi, j\xc3\xa4i rohkeasti noille seuduille kostuttaakseen taivaallisen opin kasteella vastak\xc3\xa4\xc3\xa4nnytettyjen nuoria taimia ja vahvistaakseen Jumalan palvelemista, pelk\xc3\xa4\xc3\xa4m\xc3\xa4tt\xc3\xa4 asettua alttiiksi millek\xc3\xa4\xc3\xa4n vaaroille voidakseen levitt\xc3\xa4\xc3\xa4 Jumalan kunniaa. Oi kuinka suuri uskon hehku, kuinka suuri jumalallisen rakkauden palo olikaan sytytt\xc3\xa4nyt hartaan piispaan kultaisen alttarin, h\xc3\xa4nen, joka v\xc3\xa4heksytty\xc3\xa4\xc3\xa4n aineellista rikkautta ja yst\xc3\xa4vien lohdutusta sek\xc3\xa4 Upsalan piisuuden ylh\xc3\xa4ist\xc3\xa4 istuinta asettui alttiiksi monille kuolemanvaaroille harvojen ja k\xc3\xb6yhien lampaiden pelastuksen t\xc3\xa4hden. H\xc3\xa4n seurasi sen paimenen esimerkki\xc3\xa4, joka j\xc3\xa4tetty\xc3\xa4\xc3\xa4n 99 lammasta er\xc3\xa4maahan etsi yht\xc3\xa4 ainoaa eksynytt\xc3\xa4 ja l\xc3\xb6ydetty\xc3\xa4\xc3\xa4n nosti sen omille olkap\xc3\xa4illeen ja kantoi lammastarhaan._NEWLINE_Nelj\xc3\xa4s lukukappale_NEWLINE_Kun h\xc3\xa4n ahkeroi viisaasti ja uskollisesti rakentaakseen ja vahvistaakseen Suomen seurakuntaa, sattui, ett\xc3\xa4 h\xc3\xa4n halusi ojentaa kirkollisella kurilla er\xc3\xa4st\xc3\xa4 murhamiest\xc3\xa4, jottei anteeksisaannin liiallinen helppous olisi t\xc3\xa4lle yllykkeen\xc3\xa4 rikkomiseen. Tuo murhamies halveksi t\xc3\xa4t\xc3\xa4 pelastuksen l\xc3\xa4\xc3\xa4kett\xc3\xa4 ja k\xc3\xa4\xc3\xa4nsi sen tuomionsa lis\xc3\xa4ykseksi vihaten sit\xc3\xa4, joka nuhteli h\xc3\xa4nt\xc3\xa4 terveellisesti. Niin h\xc3\xa4n hy\xc3\xb6kk\xc3\xa4si vanhurskauden palvelijan ja h\xc3\xa4nen oman pelastuksensa puolesta kiivailevan piispan kimppuun ja tappoi t\xc3\xa4m\xc3\xa4n julmasti. Siten Herran pappi kaatui vanhurskauden puolesta Jumalan kasvojen eteen tarjottuna otollisena uhrina ja k\xc3\xa4vi sis\xc3\xa4lle taivaallisen Jerusalemin temppeliin kantaen kunniakkaan voiton palmua.\n_START_SECTION_\nMiracula\n_START_PARAGRAPH_\nViides lukukappale_NEWLINE_Ihme I: Sen j\xc3\xa4lkeen tuo rikollinen murhaaja nosti pyh\xc3\xa4n piispan p\xc3\xa4\xc3\xa4st\xc3\xa4 lakin, jota \xc3\xa4ll\xc3\xa4 oli tapana k\xc3\xa4ytt\xc3\xa4\xc3\xa4, ja asetti sen omaan p\xc3\xa4\xc3\xa4h\xc3\xa4ns\xc3\xa4. Palattuaan kotiin h\xc3\xa4n kerskaili tekem\xc3\xa4st\xc3\xa4\xc3\xa4n rikoksesta kertoen kaataneensa karhun, tarkoittaen t\xc3\xa4ll\xc3\xa4 pyh\xc3\xa4n miehen tappamista, ja iloitsi tehty\xc3\xa4\xc3\xa4n pahoin sek\xc3\xa4 riemuitsi pahoissa menoissansa. Kun h\xc3\xa4n yritti ottaa p\xc3\xa4\xc3\xa4h\xc3\xa4ns\xc3\xa4 panemansa lakin pois, p\xc3\xa4\xc3\xa4nahka ja liha tarttuivat kiini lakkiin ja h\xc3\xa4n veti nekin p\xc3\xa4\xc3\xa4laeltaan. Oli jumalallisen kostolle sopivaa, ett\xc3\xa4 h\xc3\xa4nt\xc3\xa4, joka ei pel\xc3\xa4nnyt t\xc3\xb6rke\xc3\xa4sti hy\xc3\xb6k\xc3\xa4t\xc3\xa4 Herran voidellun kimppuun ja tapettuaan ry\xc3\xb6st\xc3\xa4\xc3\xa4 h\xc3\xa4nt\xc3\xa4, rangaistiin tuollaisella piinalla._NEWLINE_Kuudes lukukappale_NEWLINE_Ihme II: Kunniakkaan marttyyrin sormi, joka oli leikattu talvella irti, l\xc3\xb6ydettiin yhdess\xc3\xa4 h\xc3\xa4nen sormuksensa kanssa kev\xc3\xa4\xc3\xa4ll\xc3\xa4, kun j\xc3\xa4\xc3\xa4 oli jo sulanut kaikkialta muualta, er\xc3\xa4\xc3\xa4lt\xc3\xa4 j\xc3\xa4\xc3\xa4nkappaleelta jonka p\xc3\xa4\xc3\xa4ll\xc3\xa4 korppi raakkui._NEWLINE_Ihme III: Kun is\xc3\xa4 ja \xc3\xa4iti hankkiutuivat Kaisalan kyl\xc3\xa4ss\xc3\xa4 pukemaan kuolleen poikansa ruumista, he huusivat avukseen pyh\xc3\xa4n Henrikin suojelusta. Heid\xc3\xa4n tehty\xc3\xa4\xc3\xa4n pyhimykselle lupauksensa pojan puolesta, kuolleena maannut palasi kohta el\xc3\xa4m\xc3\xa4\xc3\xa4n._NEWLINE_Ihme IV: Kun vanhemmat itkiv\xc3\xa4t vehmaalaisen Anton tytt\xc3\xa4ren Lucian kuolemaa, niin t\xc3\xa4m\xc3\xa4 palasi \xc3\xa4kki\xc3\xa4 pyh\xc3\xa4\xc3\xa4 Henriki\xc3\xa4 avukseen huudettaessa el\xc3\xa4m\xc3\xa4\xc3\xa4n ja terveyteen._NEWLINE_Ihme V: Kun er\xc3\xa4s Sastamalasta oleva nainen, joka oli kolmen vuoden ajan ollut raskaassa taudissa, huusi avukseen pyh\xc3\xa4\xc3\xa4 Henriki\xc3\xa4 ja antoi h\xc3\xa4nelle lupauksen, h\xc3\xa4n sai pian takaisin t\xc3\xa4yden terveytens\xc3\xa4._NEWLINE_Seitsem\xc3\xa4s lukukappale_NEWLINE_Ihme VI: Er\xc3\xa4s fransiskaani, teht\xc3\xa4v\xc3\xa4lt\xc3\xa4\xc3\xa4n pappi ja saarnaaja ja nimelt\xc3\xa4\xc3\xa4n Erlend, k\xc3\xa4rsi kuuden vuoden, k\xc3\xa4rsi kuuden ajan ankarasta p\xc3\xa4\xc3\xa4ns\xc3\xa4ryst\xc3\xa4. H\xc3\xa4n antoi autuaan Henrikin juhlan aattona lupauksen, ett\xc3\xa4 jos h\xc3\xa4n vapautuisi tuosta k\xc3\xa4rsimyksest\xc3\xa4 pyhimyksen avulla, h\xc3\xa4n ripustaisi pyhimyksen ruumiin eteen kiitollisuutensa merkiksi vahasta tehdyn p\xc3\xa4\xc3\xa4n ja pit\xc3\xa4isi marttyyria aina suurimmassa kunniassa. H\xc3\xa4n vapautui pian pitk\xc3\xa4st\xc3\xa4 vaivastaan._NEWLINE_Ihme VII: Muuan kyr\xc3\xb6l\xc3\xa4inen nainen k\xc3\xa4rsi vuoden ajan ankarasta sokeudesta. Luvaten tehd\xc3\xa4 pyhiinvaelluksen ja huutaen avuksi pyh\xc3\xa4\xc3\xa4 Henriki\xc3\xa4 h\xc3\xa4n sai j\xc3\xa4lleen n\xc3\xa4k\xc3\xb6ns\xc3\xa4 takaisin._NEWLINE_Ihme VIII: Er\xc3\xa4s kyr\xc3\xb6l\xc3\xa4inen mies, jonka toinen jalka oli halvaantunut, antoi lupauksen k\xc3\xa4yd\xc3\xa4 jalkaisin katsomassa autuaan Henrikin pyh\xc3\xa4inj\xc3\xa4\xc3\xa4nn\xc3\xb6ksi\xc3\xa4, jos saisi pyhimyksen ansioiden avulla osakseen parantumisen hyv\xc3\xa4nty\xc3\xb6n. Arvokas marttyyri paransi h\xc3\xa4net laupiaasti pian s\xc3\xa4\xc3\xa4litt\xc3\xa4v\xc3\xa4st\xc3\xa4 halvauksestaan._NEWLINE_Kahdeksas lukukappale_NEWLINE_Ihme IX: Kun er\xc3\xa4\xc3\xa4n kirkon palvelijan Ingon esikoistyt\xc3\xa4rt\xc3\xa4 vaivasi kuolemantauti, is\xc3\xa4 teki eri pyhimyksille lupauksia tytt\xc3\xa4rens\xc3\xa4 paranemiseksi, mutta niist\xc3\xa4 ei ollut apua. Ja kun h\xc3\xa4n laskenut tytt\xc3\xa4rens\xc3\xa4 maahan kuin kuolleen, h\xc3\xa4n vaipui uupumuksesta ja surusta kuin uneen, jossa er\xc3\xa4s loistava hahmo sanoi h\xc3\xa4nelle: "Miksi et kutsu avuksi pyh\xc3\xa4\xc3\xa4 Henriki\xc3\xa4?" Kun h\xc3\xa4n havahtui, my\xc3\xb6s muuan vanha vaimo, joka oli avustamassa, sanoi: "Tee lupaus pyh\xc3\xa4lle Henrikille, sill\xc3\xa4 h\xc3\xa4n tahtoo saada lupauksesi." Mies lupasi, ett\xc3\xa4 h\xc3\xa4nen tytt\xc3\xa4rens\xc3\xa4 paastoaisi vuosittain marttyyrin juhlan aattona ja k\xc3\xa4visi lahjoja mukaan tuoden katsomassa pyhimyksen ruumista ja ett\xc3\xa4 h\xc3\xa4n itse ja tyt\xc3\xb6n \xc3\xa4iti t\xc3\xa4ytt\xc3\xa4isiv\xc3\xa4t lupauksen kunnes tytt\xc3\xb6 olisi t\xc3\xa4ysikasvuinen. T\xc3\xa4m\xc3\xa4n lupauksen j\xc3\xa4lkeen tytt\xc3\xb6 nousi t\xc3\xa4ysin parantuneena._NEWLINE_Ihme X: Er\xc3\xa4\xc3\xa4t kokem\xc3\xa4kel\xc3\xa4iset miehet olivat hylkeenpyynniss\xc3\xa4 keskell\xc3\xa4 merta joutuneet liian kovan myrskyn kouriin. Kun he henkens\xc3\xa4 menett\xc3\xa4mist\xc3\xa4 ja omaisuutensa kadottamista pel\xc3\xa4ten huusivat avuksi pyh\xc3\xa4\xc3\xa4 Henriki\xc3\xa4, merelle tuli v\xc3\xa4litt\xc3\xb6m\xc3\xa4sti tyynt\xc3\xa4 ja he selvisiv\xc3\xa4t kuolemanvaarasta._NEWLINE_Ihme XI: Kun Gudmund, Turun piispan palvelija, oli tullut L\xc3\xa4nsi-G\xc3\xb6tanmaalle Sandhemin papin luo ja oli juonut my\xc3\xb6h\xc3\xa4\xc3\xa4n illalla aterian j\xc3\xa4lkeen pyh\xc3\xa4n Henrikin muistomaljan, pappi nauroi t\xc3\xa4m\xc3\xa4n kuullessaan ja sanoi: "Jos h\xc3\xa4n on pyh\xc3\xa4, suuttukoon minulle, jos voi." Seuraavana y\xc3\xb6n\xc3\xa4 h\xc3\xa4nt\xc3\xa4 alkoi vuoteessa maatessaan vaivata liiallinen ruumiin turvotus ja tuska, ja ymm\xc3\xa4rt\xc3\xa4en pilkalla pyyt\xc3\xa4m\xc3\xa4ns\xc3\xa4 vihan tulleen ylleen h\xc3\xa4n kutsui parantuakseen mainittua Gudmundia, katui pilkkaansa ja huusi pyh\xc3\xa4\xc3\xa4 Henriki\xc3\xa4 avuksi parantuakseen sek\xc3\xa4 lupasi koko el\xc3\xa4m\xc3\xa4ns\xc3\xa4 paastota h\xc3\xa4nen juhlansa aattona. Pyh\xc3\xa4n Henrikin avulla h\xc3\xa4n vapautui v\xc3\xa4litt\xc3\xb6m\xc3\xa4sti vaivastaan. _NEWLINE_N\xc3\xa4iden ja monien muiden merkkien ja ihmetekojen kautta Herra teki ihmeelliseksi pyhimyksens\xc3\xa4 ja osoitti, ett\xc3\xa4 kaikkien on h\xc3\xa4nt\xc3\xa4 kunnioitettava ja palveltava.'